Μητροπολίτης Θεσσαλονίκης Φιλόθεος

Ο Μητροπολίτης Φιλόθεος (κατά κόσμον Θεοχάρης Θεοχάρης, Χαλκίδα, 9 Ιουλίου 1977), είναι Έλληνας ιεράρχης της Εκκλησίας της Ελλάδος, ο οποίος διατελεί Μητροπολίτης Θεσσαλονίκης από το 2023.

 Βιογραφικά στοιχεία 
Ο κατά κόσμον Θεοχάρης Θεοχάρης γεννήθηκε στις 9 Ιουλίου 1977 στη Χαλκίδα.

Αρχικά σπούδασε στην Ανωτέρα Εκκλησιαστική Σχολή Αθηνών (1995-1998) και ακολούθως στη Θεολογική Σχολή του Πανεπιστημίου Αθηνών (1998-2002). Πραγματοποίησε μεταπτυχιακές σπουδές στη Θεολογική Σχολή του Αριστοτελείου Πανεπιστημίου Θεσσαλονίκης.

Στις 16 Φεβρουαρίου 2002 εκάρη μοναχός στην Μονή Αγίου Γεωργίου Άρμα (κοντά στο χωριό Φύλλα Ευβοίας). Στις 17 Φεβρουαρίου 2002 χειροτονήθηκε διάκονος από τον Μητροπολίτη Χαλκίδος Χρυσόστομο. Στις 19 Ιουνίου 2002 χειροτονήθηκε πρεσβύτερος από τον ίδιο αρχιερέα, λαβών και το οφίκιο του αρχιμανδρίτη.

Υπηρέτησε ως ιεροκήρυκας (2002-2009) και Γενικός Αρχιερατικός Επίτροπος (2009-2016) της Μητροπόλεως Χαλκίδος, Ιστιαίας και Βορείων Σποράδων. Παράλληλα, εργάστηκε στην κατήχηση των νέων, ως κατηχητής και ως αρχηγός σε μία εκ των κατασκηνωτικών περιόδων στις εγκαταστάσεις των κατασκηνώσεων της Ιεράς Μητροπόλεως Χαλκίδος, στις Ροβιές και από του έτους 2014 ήταν μέλος της Εταιρείας Προστασίας Ανηλίκων Χαλκίδος, ως εκπρόσωπος της Μητροπόλεως. Τυγχάνει διπλωματούχος της Βυζαντινής Μουσικής από του έτους 2000, διετέλεσε διευθυντής και καθηγητής της Σχολής Βυζαντινής Μουσικής της Ιεράς Μητροπόλεως Χαλκίδος, δίδαξε ως καθηγητής στις ειδικές σχολές της Μητροπόλεως, των υποψηφίων κατηχητών και κατασκηνωτικών στελεχών. Συντόνισε για αρκετά χρόνια τις Σχολές Γονέων της Ιεράς Μητροπόλεως Χαλκίδος. Υπηρέτησε ως μέλος του Διοικητικού Συμβουλίου του Εκκλησιαστικού Ορφανοτροφείου Αρρένων, καθώς και του Πολιτιστικού Ιδρύματος «ΑΓΙΟΣ ΤΙΜΟΘΕΟΣ ΕΥΡΙΠΟΥ».
μικρογραφία|300x300εσ|Ο Μητροπολίτης Φιλόθεος τελώντας τον Αγιασμό στα Εγκαίνια του Μετρό Θεσσαλονίκης, 2024
Το 2016 διορίστηκε γραμματέας της Συνοδικής Επιτροπής Εκκλησιαστικής Εκπαιδεύσεως και Επιμορφώσεως του Εφημεριακού Κλήρου. Το 2018 διορίστηκε Α΄ Γραμματέας-Πρακτικογράφος της Ιεράς Συνόδου. Στις 21 Μαρτίου 2019 διορίστηκε Αρχιγραμματέας της Ιεράς Συνόδου, μετά από απόφαση του Αρχιεπισκόπου Αθηνών Ιερωνύμου Β´.

Στις 11 Οκτωβρίου, με πρόταση του Αρχιεπισκόπου Ιερωνύμου, εξελέγη βοηθός επίσκοπος της Ιεράς Αρχιεπισκοπής Αθηνών, υπό τον τίτλο της πάλαι ποτέ διαλαμψάσης Επισκοπής Ωρεών. Χειροτονήθηκε στον βαθμό του επισκόπου τέσσερις ημέρες αργότερα, στον Μητροπολιτικό Ναό Αθηνών, από τον Αρχιεπίσκοπο Ιερώνυμος, συμπαραστούμενο από πλειάδα αρχιερέων. Με απόφαση του Αρχιεπισκόπου Ιερωνύμου ανέλαβε βοηθός επίσκοπος της ΙΒ΄ (Γουδή - Ζωγράφου), της ΙΓ΄ (Στάδιο - Ιλισός) και της ΙΗ΄ Αρχιεπισκοπικής Περιφέρειας (Παπάγου-Ψυχικό).

 Μητροπολίτης Θεσσαλονίκης (2023-) 

Στις 9 Οκτωβρίου 2023, εξελέγη Μητροπολίτης Θεσσαλονίκης από την Ιερά Σύνοδο της Ιεραρχίας της Εκκλησίας της Ελλάδος λαμβάνοντας την συντριπτική πλειονότητα των ψήφων (73). Ενθρονίστηκε στον Ιερό Καθεδρικό Ναό της Του Θεού Σοφίας Θεσσαλονίκης στις 25 Νοεμβρίου.

 Παραπομπές 

 Πηγές 



Κατηγορία:Μητροπολίτες Θεσσαλονίκης
Κατηγορία:Αρχιγραμματείς της Ιεράς Συνόδου της Εκκλησίας της Ελλάδος
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης
Κατηγορία:Επίσκοποι Ωρεών
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών